ธปท.แย้มเล็งขอเลื่อนบังคับใช้กฎหมายค้ำประกัน
ธปท.เตรียมขอเลื่อนการบังคับใช้กฎหมายค้ำประกันออกไป เปิดช่องให้ถกปมแก้ไขให้รอบคอบ
29 ต.ค. 2565

ธปท.เตรียมขอเลื่อนการบังคับใช้กฎหมายค้ำประกันออกไป เปิดช่องให้ถกปมแก้ไขให้รอบคอบ 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ธปท.ได้รับหนังสือข้อเสนอแนวทางการแก้ไขและผลกระทบของการประกาศใช้ พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่ 20) พ.ศ. 2557 เกี่ยวกับเรื่องการค้ำประกันและจดจำนองจากสมาคมธนาคารไทยแล้ว เมื่อวันที่ 15 ธ.ค.ที่ผ่านมา ขณะนี้เจ้าหน้าที่ ธปท.กำลังดูอยู่ คาดว่าอีกไม่นานน่าจะทำหนังสือเสนอความเห็นในส่วนของ ธปท.ถึงกระทรวงการคลังเพื่อเสนอไปยังสภานิติบัญญัติแห่งชาติ (สนช.) พิจารณาแก้ไขได้ คาดว่าวิธีแก้ไขในเบื้องต้น อาจจะพิจารณาแก้ไขบทบัญญัติการบังคับใช้กฎหมาย ให้เลื่อนการบังคับใช้ในวันที่ 11 ก.พ. 2558 ออกไปก่อน เพื่อให้ทุกฝ่ายไม่ว่ากระทรวงการคลัง ธปท. ธนาคารพาณิชย์ กฤษฎีกา ภาคเอกชน ผู้ค้ำประกัน ฯลฯ ได้สบายใจขึ้น และมีเวลาหารือเพื่อสรุปแนวทางการแก้ไขทั้งหมดอย่างรอบครอบก่อนจะเสนอให้มีการแก้ไขกฎหมายอีกครั้ง
“เท่าที่อ่านดูข้อเสนอจากสมาคมแบงก์ในเบื้องต้น เห็นว่าข้อเสนอจากทางแบงก์มีไม่มาก ปรับแก้เพียงเล็กน้อย ทางออกจึงจะขอเลื่อนการบังคับใช้ออกไปจากเดิมสักนิด เพื่อให้ทุกฝ่ายได้ถกกัน แล้วค่อยเสนอแก้ไขทีเดียว น่าจะรอบคอบกว่า” นายประสาร กล่าว
น.ส.ผ่องพรรณ เจียรวิริยะพันธ์ อธิบดีกรมพัฒนาธุรกิจการค้า กล่าวว่า อยู่ระหว่างการหารือกับคลัง และ ธปท.เกี่ยวกับกฎหมายค้ำประกัน แต่ยังไม่มีการเลื่อนใช้กฎหมายออกไป 
ทั้งนี้ สมาคมธนาคารได้เสนอให้มีการแก้ไขกฎหมายค้ำประกัน 2 ประเด็น คือ หากลูกหนี้ผ่อนชำระหนี้ไม่ได้ และธนาคารตกลงขยายเวลาชำระหนี้ ให้ดำเนินการได้โดยไม่ต้องให้ผู้ค้ำประกันยินยอม และหากลูกหนี้และผู้ค้ำประกันยอมให้ธนาคารขายทอดตลาดสินทรัพย์  ธนาคารต้องขายผ่านกรมบังคับคดี